
Habes,  vir  eximie,  in  manus  tibi  et 
tutelam  traditum  opusculum  minutum  sane, 
et  exile,  in  quo  nihil  fere  quod  non  dictum 
ab  aliis,  plurima  etiam  trita  invenies. 
Tamen  res  magna  in  primis,  de  valetudine, 
de  viribus,  de  vita  puerorum  consulere,  ut 
integra  sit,  et  ad  usus  reipublicae  servetur 
incolumis.  Quam  medicinae  partem  nescio 
cur  scriptores  optimi  videntur  praeteriisse, 
et  quasi  infra  se  positam  despexisse : cum  ad 
morbos,  qui  nondum  inveteraverunt,  curam 
nostram  efficaciorem  fore  sperandum  est; 
multoque  magis  expedit  corpus  ne  fiat  in- 
firmum providere,  quam  aegrotans  postea 
restituere.  Itaque  nobis  propositum  est 


DEDICATIO. 


hanc  medendi  rationem,  quae  in  pueris 
curandis  versatur,  ab  anicularum  et  indoc- 
torum ineptiis  ad  severiorem  artis  discipli- 
nam aliquantum  revocare ; et  non  tam 
nova  adjiciendo,  quam  inutilia  recidendo 
conari  illustrare. 

Tu  vero,  vir  egregie,  nostris  fave  incep- 
tis ; patrisque  amantissimus  qui  fuisti,  filium, 
ut  soles,  benigne  accipe ; et  sine  ut  palam 
glorier  Te  principem  medicorum,  Te  litera- 
rum  patronum,  nobis  quoque  amico  et  prae- 
sidio esse.  Vale. 


PRAEFATIO. 


Cum  semper  optandum  est,  ut,  quan- 
tum possumus,  causis  ipsis  morborum  occur- 
ramus; tum  maxime  ubi  de  pueris  agitur. 
Alii  luxuria  atque  intemperantia,  anxietate 
atque  desidia,  corpus  et  animum  frangunt ; 
unde  in  morbum  incidunt  ocyus,  et  tardius 
recreantur.  Paucis  autem  absolvitur  medi- 
cina puerorum ; 

Non  Massica  Bacchi 

Munera,  non  illis  epulae  nocuere  repostae. 

Quod  si  corpus  eorum  fragile  et  infirmum 
assiduam  curam  postulet;  si  homo  edatur 
quidem  in  vitam  debilis  et  rerum  omnium 
inops ; at  est  quaedam  facultas  sui  conserva- 
trix naturaliter  innata  omnibus,  quae,  licet 
afflicta  nonnunquam  et  oppressa,  tamen 
multorum  medicamentorum  auxilia  neque 
desiderat,  nec  fert.  Proinde  naturam  ars. 


PRAEFATIO. 


imitetur,  atque  illius  vestigiis  inhaereat. 
Solvantur  fasciae,  dematur  inutilis  cibus,  ne 
artuum  jactatio  et  incrementum  cohibeatur, 
neve  stomachus  gravetur  et  concoctionem 
impediat.  Quam  enim  pravitatem  mem- 
brorum, quam  distortionem  ex  illis  natam 
solemus  deplorare  ? Cruditas  etiam  quan- 
tam partem  morborum  puerilium  una  com- 
plectitur ? Siquidem  modo  vomitus  est, 
modo  alvus  fusa,  modo  inflatio,  modo  tor- 
mina, modo  ventris  tumor,  frequentissi- 
mumque  est  vitium  quo  cibus  acescit.  Ad 
cruditatem  quoque  nescio  an  pertineant 
aphthae,  lumbrici,  vigilia,  tabes,  debilitas, 
pustulae,  et  distentiones  membrorum,  quibus 
omnibus  pueri  maxime  opportuni  sunt. 
Cum  vero  cernimus  lac  in  uberibus  matris 
a Deo  esse  praeparatum,  cur  non  ars  nostra 
primos  faciat  cibos  lacti  quam  simillimos? 
Quid  enim  quispiam  profecerit  medicamen- 
tis conquisitis  et  compositis,  si  nova  quotidie 
ingesta  materies  nova  pariat  mala  ? Is  de- 
mum, ut  mihi  videtur,  sanitati  puerorum 


PRAEFATIO. 


optime  prospexerit,  non  qui  nova  in  diem 
remedia  excogitaverit,  sed  qui  causas  mor- 
borum in  victu  vitaeque  consuetudine  re- 
quisiverit,  et  ab  earum  rerum  ratione  peti- 
erit praesidium. 

MORBORUM  PUERILIUM 


EPITOMES 

CAPUT  I. 

De  Victu  P uer orum. 

Primis  vitae  mensibus  lacti  matris  omnia 
posthabenda  sunt.  Cum  tamen  plerumque 
commodius  est,  ut  ex  aliqua  saltem  parte 
cibus  arte  paretur,  videndum  ne  ultra  jus- 
tum modum  adhibitus  stomachum  praegra- 
vet, neu  materiae  genere,  a naturali  nimis 
remoto,  intestina  in  vitium  ducat.  Sicut 
vero  lac  humanum  natura  fruitur  nescio 
qua  inter  animalem  et  oleraceam  media, 
ita  reliquus  cibus  humidus  et  tenuis  et  gene- 
ris utriusque  particeps  esse  debet.  Et,  ne 
quid  minus  bene  conveniat,  in  hoc  quoque 
aliquid  saepe  mutare  expediet.  Nec,  quo- 

ties  somnus  interruptus  sit,  pane  madefacto, 
ut  fit,  stomachus  vi  statim  replendus  est; 
verum  exercitatione  leni  producendae  vires 
crescentes,  et  inter  opportunam  abstinen- 
tiam cibo  opportuno  corpus  nutriendum. 
Itaque  cornu  bovinum,  vel,  quod  elegan- 
tius est,  ampullam  vitream  perforatam  mem- 
branaque tectam,  et  alia  artificia  non  sine 
ratione  homines  invenerunt,  ut  quemadmo- 
dum lac  ex  uberibus,  ita  ex  his  cibum 
sugendo  puer  attrahat,  neque  plus  assumat 
quam  velit.  Nam  ut  saepe  cibo  utendum, 
sic  exiguo  est. 

Principio  satis  est  lac  vaccinum,  vel, 
quod  cum  humano  propius  convenit,  asini-, 
num,  nullo  pane  adjecto;  tum  panis  aqua 
fervente  paulisper  mollitus,  dein  cum  lacte 
contritus;  item  lac  aqua  mixtum  in  qua 
hordeum,  avena,  aut  oryza  decocta  est. 
Vicissim  sumi  possunt  modo  haec,  modo  jus 
in  quo  hordeum  vel  oryza,  vel  panis  aliquid 
cum  carne  coctum  est.  Circa  sextum  men- 
sem convenient  his  valentiora,  sicut  quae  nos 

“ puddings”  vocamus.  Octavo  mense  camis 
quoque  exiguum  cibo  adjiciendum  est. 

Quaedam  porro  stricta  alvo,  quaedam 
soluta  magis  prosunt.  In  priore  casu  danda 
sunt  serum  lactis,  decoctum  avenae,  uvae, 
poma  cocta,  atque  alii  fructus,  aut  recentes, 
aut  conditi.  Contra,  si  profluat  corpus,  uti- 
liora sunt  lac  vaccinum,  oryza,  et  potius 
farina  quam  panis. 

Lacte  materno  commode  nutritur  puer 
integrum  annum.  Saltem  ne  cui  matri 
grave  sit  per  quatuor  menses  infantem  lac- 
tare, nisi  aut  lac  deficiat,  aut  macies  et 
cibi  fastidium  oriantur,  aut  vires  minui 
coeperint.  Aliquid  tamen  puerorum  vale- 
tudini concedendum  est ; robustosque, 
quam  teneros  ac  imbecillos,  licet  maturius 
removere. 

Potui  aptissima  sunt  lac  aqua  mixtum, 
vel  aqua  pura,  vel  in  qua  hordeum,  aliave 
lenis  materia  decocta  est.  Post  etiam  vinum 
nostrum  hordeaceum  tenue. 

Omnes  pueri  habitare  conclavi  lucido  et 

spatioso  debent,  ubi  cuncta  quam  nitidissi- 
ma sunt. 

Vigilet  puer  interdiu  ; nocte  dormiat. 

Exercitatio  frequens  sit;  quae  jucunda 
pariter  ac  salutaris  erit. 

Vestes  solutae  sint,  et  saepe  mutentur, 
tum  praecipue  quoties  madent ; simul  cor- 
pus manu  leniter  perfricetur. 


CAPUT  II. 

Qiue  Vomitum  movent  in  Pueris. 

Vomitum  movent  radicis  Ipecacuanhae 
a granis  tribus  ad  grana  sex  : vel  Vini  Ipeca- 
cuanhae a guttis  quindecim  ad  guttas  qua- 
draginta, aut  amplius : vel  Vini  Antimonii 
tantundem.  Item  medicamentum,  quod 
habet  aquae  distillatae  uncias  quatuor,  Anti- 
monii Tartarisati  grana  duo ; hujus  dandae 
sunt  drachmae  duae  singulis  horae  quadranti- 
bus donec  vomitus  excitatus  sit.  Aliud 


ejusdem  generis  habet  Antimonii  Tartarisati 
grana  duo,  Testarum  Ostreorum  praeparata- 
rum drachmam  dimidiam ; cujus  sumuntur 
grana  duo,  aut  plura.  Praeterea  quidam 
penna  guttur  solicitant. 


CAPUT  III. 

Qiue  Alvum  solvunt. 

Primis  vitae  mensibus  danda  est  Olei 
Ricini  drachma;  vel  Rhabarbari  contriti 
grana  tria,  cujus  etiam  vim  acuit  tertia  pars 
Jalapii.  Conveniunt  quoque  aquae,  in  qua 
avena  decocta  est,  unciae  quatuor  in  alvum 
infusae. 

Cum  vero  ab  omni  medicamento  pueri 
abhorrent,  paulo  grandioribus  ea  laudanda 
sunt,  quorum  modus  minimus  est,  et  gustus 
maxime  tolerabilis : veluti  quod  habet  Sac- 
chari scrupulum  dimidium,  Jalapii  grana 
quatuor;  vel  Jalapii  grana  quatuor,  Calome- 


lanos  granum  unum ; vel  Pulveris  Scammo- 
nii cum  Calomelane  grana  octo.  Quaedam 
quoque  non  injucunda  sunt;  ut  Electu- 
arium  Sennae ; vel  aqua  in  qua  Pruna  Gal- 
lica cum  Senna  decocta  sunt* ; illius  drach- 
ma dimidia,  hujus  adhibetur  sescuncia  et 
simul  pruna  quatuor. 

Alia  hujus  generis  sunt  Infusi  Sennae 
drachmae  sex  quibus  adjectae  sunt  Tincturae 
Sennae  drachmae  binae ; vel  Infusi  Sennae 
uncia  cum  Rhabarbari  granis  octo ; item 
Natri  Tartarisati  drachmae  tres;  aut  Mannae 
semuncia  cum  vel  sine  salis  alicujus  medici- 
nalis parte  dimidia;  aut  Magnesiae  albae 
scrupulus  cum  Jalapii  contriti  granis  quin- 
que-f. 


* R.  Prunorum  Gallicorum  selibram, 

Foliorum  Sennae  linteo  inclusorum  semunciam, 
Aquae  libram ; 

Decoque  ad  selibram,  tum  Sennam  exime. 

f Cum  ad  morbos  puerorum  valentissimum  auxi- 
lium esse  consuevit  in  his  quae  alvum  movent,  utile  fore 
putavi  quorundam  remediorum  facultates,  usu  mihi 
cognitas,  tabula  sequente  diligentius  exponere ; in  qua 

CAPUT  IV. 

Qua  Alvum  comprimunt . 

Alvum  puerorum  comprimere  fere  peri- 
culosum est,  nisi  praemissis  quae  eam  leniter 
solvant.  Deinde  utilia  sunt  Testarum  Os- 


numeri  Romani  ostendunt  quot  quisque  annos  natus  sit, 
numeri  vero  Arabici  quoties  alvus  dejecerit. 


AETATIS  RATIO. 

Primo 

semianno. 

Secundo 

semianno. 

Anno  secun- 
do. 

I— II. 

Anno  tertio. 
II— III. 

1 

Anno  quarto. 
III— IV. 

Anno  quinto. 
IV--V. 

Anno  sexto. 
V-VI. 

Ab  anno  sexto 
ad  nonum. 
VI-VIII. 

Olei  Ricini  §j 

0,1,2 

2,1 

Rhei  gr.  iij  Jalap.  gr.j  . . 

3 

3,2 

Jalapii  gr.  iv 

3,1,1 ,4 

0 

1,1 

Jalap.  gr.  iv  Calomel.  gr.  j 

3 

3 

Rh.  g.  vj  P.  Scatn.  c.Cal.  g.iv 

3 

3 

Pu/v.  Scam.  c.  Cal.  h)  ss  . 

/ 

3 

Rhei  gr.  viij  Cal.  gr.j  ... 

2,2 

Rhabarbari  gr.  x 

2,3 

2 

Natri  Tartarisati  3 ij  .... 

1 

0,1 

Natri  Tartarisati  7>iij  ... 

2,3 

3 

Natri  Vitriolati  3 iij  

Magnesia*  Vitriolata?  3 iij 

% 

5 

Manna?  Kali  Tart.  a 3 ij 

2 

Inf.  Sen.  3 vi  Tr.  Sen.  3 ij 

2 

3 

2,3,2 

2,3,2 

Manna*  ^ j 

3 

Magnes.  Qss  Jalap.  gr.  vj 

2 

1,1 

Dec.  Prun.  c.  Sen.^jss... 

3,2 

3,1 

2 

Electuarii  Sennee  3^  .... 

2,2,1 

1 

Pulv.  Sennce  comp.  Qss  .. 

3 

2 

2,1 

Inf.  Sen.  ^ 7 Rhei  gr.  viij 

3,3 

Ab  octavo  ad 
undecimum. 
VIII--X. 


treorum  praeparatarum  grana  sex  septe  mve, 
adjectis  Cinnamomi,  vel  Nucis  Moschatae, 
granis  duobus:  item  medicamentum  quod 
Jiabet  Misturae  Cretaceae  sescunciam.  Con- 
fectionis Aromaticae  scrupulum.  Tincturae 
Opii  guttas  duas ; vel  in  quo  sunt  Aquae 
unciae  duae.  Extracti  Haematoxyli  drachma 
dimidia,  Tinturae  Opii  guttae  duae ; horum 
utriusvis  drachmae  duae  ter  quaterve  in  die 
sumendae  sunt.  Aliud  haec  habet;  Balau- 
stinorum,  Florum  Rosae  rubrae.  Corticis  Gra- 
nati, Cinnamomi,  singulorum  drachmam, 
quae  ex  aquae  libra  lactisque  selibra  ad  dimi- 
diam partem  decoquenda  sunt,  tum  adjici- 
enda Sacchari  semuncia,  isque  humor  potui 
dandus.  Prosunt  quoque  Pulveris  Cretae 
compositi  a granis  quinque  ad  decem  ter 
die;  item  Catechu  contriti  grana  quinque 
ex  Conserva  Rosae  rubrae;  vel  Extracti  Hae- 
matoxyli scrupulus  dimidius  ex  lactis  co- 
chleari. Alii  adhibent  Vini  Ipecacuanhae 
guttas  duas  sexta  quaque  hora.  Denique 
infundendum  in  alvum  jus  aliquod  pingue; 

aut  Mucilaginis  Amyli  unciae  duae,  quibus 
instillatae  sunt  Tincturae  Opii  guttae  sex. 


CAPUT  V. 

Qua  sunt  adversa.  Valetudinis  Signa . 

Cum  infantes  aut  non  omnino,  aut  im- 
perfecte admodum  possint  affectus  suos  de- 
scribere, oportet  monstrare  quibus  maxime 
signis  adversa  eorum  valetudo  cognoscatur. 
Haec  sunt,  vigilia;  jactatio;  vagitus;  nausea, 
aut  vomitus ; alvus  liquida,  viridisque,  aut 
mucosa;  fastidium  cibi;  lingua  sicca,  aut 
sordida ; distentiones  membrorum  ; crurum 
contractio ; corpus  extenuatum,  aut  laxa- 
tum; cutis  arida,  calidaque;  pustulae;  sin- 
gultus ; expergefactiones  subitae ; clamores ; 
venter  durus  et  intentus ; spirandi  difficul- 
tas; arteriarum  in  collo  motus  vehemen- 
tior. 

CAPUT  VI. 

De  his  qui  semianimes  nati  sunt. 

Interdum  pueri  semianimes  nati  sunt, 
tamen  cura  servari  possunt.  Ad  hoc  juvat 
tepida  quaelibet  in  alvum  infundere,  corpus 
excitare,  fricare  vel  manu  sicca,  vel  Spiritu 
vini  tenuiore,  denique  ore  ad  os  pueri  ad- 
moto pulmonem  inflare. 

Eadem  remedia  convenient,  ubi  puer  ex 
causa  quacunque  intermortuus  jaceat. 


CAPUT  VII. 

De  Colore  nigro. 

In  quibusdam  nascentibus  fit  color  niger, 
aut  lividus,  in  facie,  et  pectore,  cum  labris 
purpureis,  et  spirandi  difficultate : quae  nisi 
brevi  recedant,  in  mortem  plerumque  citam 
desinunt.  Haec  oriri  crediderim  vel  ex  vitio 

cordis,  vel  ex  male  perfectis  iis  vasorum 
mutationibus,  quce  necessariee  sunt  omnibus 
qui  auram  communem  hauriunt. 


CAPUT  VIII. 

De  Meconio. 

Per  duos  tresve  primos  vitee  dies  alvus 
reddere  solet  nescio  quid  nigrum  viscidum- 
que,  meconium  vocant,  quod  in  intestino 
magno  conclusum  fuerat.  Hoc  in  corpore 
retineri  non  debet ; quapropter  lac  primum 
omnium  animantium  ventrem  solvendi  fa- 
cultatem habere  videtur.  Idem  efficiunt 
medicamenta.  Itaque  horis  a natu  duabus, 
si  nihil  dejectum  fuerit,  dare  conveniet  Olei 
Ricini  drachmam,  vel  Rhabarbari  contriti 
grana  tria  quatuorve.  Quidam  subinde  ad- 
hibent Olei  Amygdalee,  et  Syrupi,  singulo- 
rum drachmam  dimidiam;  vel  drachmam 
medicamenti  quod  habet  Mannee  semun- 

ciam,  aquae  uncias  duas.  Interdum  reme- 
dia valentiora  necessaria  sunt,  et  bene  fe- 
runtur: sicut  Infusi  Sennae  drachmae  duae; 
vel  Jalapii  in  pulverem  triti  grana  tria. 
Horum  aliquod  interpositis  spatiis  dandum 
est,  donec  alvus  copiose  dejecerit.  Saepe 
eam  utiliter  ducunt  aquae  tepidae  lacte  mis- 
tae, vel  in  qua  avena  decocta  est,  unciae 
quatuor  ex  inferioribus  partibus  infusae. 


CAPUT  IX. 

De  Ictero < 

Consuetus  puerorum  morbus  Icterus 
est ; quem  detegit  color  luteus.  Plerumque 
facile  solvitur  dato  Rhabarbari,  quantum 
alvum  leniter  moveat,  tertio  vel  quarto  quo- 
que die.  Interdum  utilis  est  vomitus ; cujus 
causa  adhibendae  sunt  Vini  Antimonii  guttae 
quindecim,  vel  Ipecacuanhae  in  pulverem 
tritae  grana  tria.  Denique  prosunt  florum 


13 


Chamaemeli  grana  quinque  cum  Rhabarbari 
granis  duobus,  vel  alia  hujusmodi,  semel  aut 
bis  quotidie  per  aliquot  dies  sumenda. 


CAPUT  X. 

De  Aphthis . 

Aphthje  dicuntur  ulcuscula  alba,  quae 
in  lingua  aut  genis  interioribus  nascuntur, 
serpuntque  in  quibusdam  cito,  donec  os 
universum  tanquam  velamento  contexerint. 
Simul  anus  saepe  rubet,  ab  acri  humore,  ut 
visum  est,  per  eam  transeunte.  In  graviore 
morbo  color  ex  candido  in  lividiorem  muta- 
tur. Ubi  mitis  est,  et  post  paucos  dies  non 
augetur,  solet  quidem  diutius  permanere, 
tamen  nullum  affert  periculum.  Quod  vero 
molestum  est,  papillae  nutricis  ab  hac  causa 
saepe  acute  dolent.  Febris  raro  accedit. 

Aphthae  apud  Gallos,  tum  praesertim  in 
hospitiis  eorum  publicis,  videntur  et  fre- 

quentior,  et  multo  gravior  morbus  esse, 
quam  in  Anglia. 

Juvat  primum  Rhabarbari,  aut  Magne- 
siae albae,  quantum  ventrem  leniter  solvat : 
deinde  Creta  praeparata,  aut  Testae  piscium, 
et  cum  his  Chamaemelum.  Quidam  etiam 
mutant  aliquid  in  victu  nutricis.  Utique 
ipsi  puero  victus  ratio  diligenter  servari 
debet. 

Medicamenta  ulcusculis  ipsis  accommo- 
data sunt  Mellis  partes  octo,  Boracis  pars 
nona ; vel  Conservae  Rosae  rubrae  partes 
octo.  Aluminis  pars  nona;  aut  Mei  aceta- 
tum;  aut  Mei  Rosae,  sive  per  se,  seu  cujus 
singulis  unciis  instillatae  sunt  Acidi  Vitriolici 
diluti  guttae  decem;  denique  aqua  in  qua 
semen  Cydonii  mali  decoctum  est. 

CAPUT  XI. 

De  Singultu. 

Verisimile  est  singultum  infantum  a 
levi  quodam  acore  aut  ardore  stomachi  saepe 
oriri.  Tunc  proderit  pulvis  compositus  ex 
Cretae  praeparatae  scrupulo  dimidio,  Rhabar- 
bari  granis  tribus.  Quod  si  nervorum  sen- 
sus nimis  acutus  morbum  effecisse  videatur, 
convenient  guttae  aliquot  vel  Spiritus  Am- 
moniae  compositi,  vel  Tincturae  Opii  Cam- 
phoratae.  Interdum  quoque  aceti  aliquid 
per  se  haustum  vicem  remedii  implevit. 
Ad  idem  saepe  convenit  ungere  ventriculum 
Linimento  Saponis,  sive  per  se,  seu  adjecta 
Tincturae  Opii  parte  quarta ; vel  super  eum 
imponere  Emplastrum  Cantharidis. 


16 


CAPUT  XII. 

/• 

De  Stomachi  Acore  et  Cruditate . 

Ex  stomachi  acore  et  cruditate  plorare 
assidue  et  jactari  infantes  solent ; tum  ruc- 
tus acidus  fit,  vomitus,  singultus,  alvus  viri- 
dia reddit,  crura  contrahuntur.  Saepe  for- 
tasse a cibis  vel  nimiis,  vel  inutilibus,  affec- 
tus nascitur. 

Primum  omnium  alvum  movere  oportet; 
quem  ad  finem  praecipue  utilis  est  Rhabar- 
barus.  Postea  bis  die  adhibenda  sunt  quae 
habent  Testarum  Ostreorum  praeparatarum, 
Magnesiaeve  albae,  grana  septem,  Florum 
Chamaemeli,  aut  radicis  Colombae,  grana 
tria;  vel  Aquae  Kali  guttae  decem  ex  po- 
tione amara  bibendae  sunt.  Haec,  et  similia 
remedia  aliquid  facient  contra  stomachi  ma- 
la. Cum  tamen  ex  victu  minus  idoneo 
saepe  videntur  oriri,  ab  ejus  quoque  ratione 
praesidium  petendum  est.  Modo  juvat  ci- 
borum diminutio  ; modo  plusculum  sumere 

carnis,  de  pane  et  farre  aliquid  demere. 
Nec  vero  omnibus  eadem  convenient.  Quid 
in  quoque  casu  erratum  sit,  investigare^  et 
corrigere  oportebit;  ut,  quod  vel  corporis, 
vel  loci,  vel  consuetudinis  ratio  detrahit, 
cura  restituat.  Interea  exercitatio,  et  frica- 
tiones ne  praetermittantur. 


CAPUT  XIII. 

De  Inflatione . 

Mulieres,  quibus  alendi  infantes  com- 
mittuntur, multa  quidem  loquuntur  de  in- 
flatione. Ad  hanc  unam  vagitum,  singul- 
tum, vigiliamque,  vomitumque  pariter  refe- 
runt. Hoc  tamen  impune;  nisi  mos  quo- 
que esset  ad  affectum  pene  anilem  medica- 
menta periculo  plena  adhibere.  Quippe 
qui  Aqua  Menthae  Piperitidis,  aut  Spiritu 
Vini  meraciore  hanc  student  depellere,  ve- 
rendum est  ne  aegrum,  quam  morbum,  prius 

extinguant.  Nec  tamen  haec  ita  accipi 
velim,  tanquam  qui  inflationem  nullam  om- 
nino pueris  molestiam  exhibere  crediderim, 
aut,  si  exhibuerit,  nulla  remedia  postulare. 
In  multis  ea  fieri  potest  ex  mala  victus  con- 
suetudine ; interdum  ex  aliis  causis  : nam 
concoctio  puerorum  debilis  est,  et  facile 
evertitur.  Ante  omnia  igitur  videndum  est, 
ne  plus  assumat aeger,  quam  concoquat;  sed 
potius  exiguum  cibum  saepius  in  die,  quam 
uno  tempore  pleniorem.  Tum  quoque  cibi 
genus  facile  esse  oportet,  aut  quaedam  in  eo 
mutari.  Praeter  haec,  saepe  conveniunt  pul- 
veris alicujus  amari  et  aromatici  grana  pau- 
ca semel  aut  bis  quotidie  sumpta,  et  simul 
Rhabarbari  quantum  ventrem  emolliat. 

CAPUT  XIV. 

De  Vigilia . 

Propter  vigiliam  interdum  expedit  leni- 
ter alvum  movere.  Sed  ante  omnia  prodest 
frequens  exercitatio  interdiu,  et  sub  dio 
Arersari. 


CAPUT  XV. 

De  Lumbricis . 

Plura  lumbricorum  genera  humanum 
corpus  infestant.  In  aliis  regionibus  vul- 
gares sunt,  in  aliis  rariores;  et  fieri  potest 
ut  coeli  quaedam  tempestates  ad  eos  gignen- 
dos sint  aptiores.  Horum  maximus  taenia 
vocatur,  ex  pluribus  exiguis  constans,  qui 
singuli  ad  figuram  seminis  cucurbitae  acce- 
dunt, juncti  taeniam  referunt,  unde  nomen 
impositum  est:  apud  Helvetios  et  Belgas, 
frequentius  quam  apud  nos  nascitur.  Alte- 

c 2 


20 


fum  medici  teretem  appellant,  vermibus  ter- 
restribus simillimum.  Brevissimi  omnium 
ascarides  sunt,  tanquam  fila  tenuia. 

Quamlibet  speciem  eadem  ferme  signa 
sequuntur.  Haec  sunt,  spiritus  odor  foedus ; 
narium  atque  ani  pruritus,  qui  vespere 
augetur  ; ciborum  cupiditas  modo  nimia, 
modo  nulla ; dolores  capitis,  et  stomachi ; 
tormina,  et  tumor  ventris  ; vomitus ; dejec- 
tiones alvi  mucosae  ; febricula ; sitis  ; verti- 
go ; dentium  stridor ; somnus  interruptus ; 
tussicula ; et  distentiones  membrorum. 

Quae  cum  omnia  lumbricis  accedere  con- 
sueverunt ; tamen  interdum  haec  fieri  vidi- 
mus, ubi  nulli  erant  lumbrici  ; interdum 
nullis  praecedentibus  indiciis  lumbrici  ex- 
pulsi sunt.  Ut  igitur  de  iis  conjecturam 
facere  possimus,  certi  esse  non  possumus 
donec  in  stercoribus  fuerint  manifesti. 

Utile  est  alvum  solvere  per  Infusum 
Sennae,  vel  Rhabarbarum,  vel  Jalapium, 
quibus  plerique  adjiciunt  aliquid  Calomela- 
nos.  Haec  interpositis  spatiis  pro  ratione 

virium  adhibenda  sunt.  Interdum  prosunt 
quae  in  alvum  infunduntur,  tum  praecipue 
ubi  lumbrici  imis  partibus  intestinorum  in- 
haereant, qui  mos  est  ascaridum.  Concoctio 
servanda  est  per  cibos  convenientes,  et  re- 
media quae  stomacho  subveniant : tum  curi- 
oso victu  cavere  oportet  ne  inutilis  materia 
corpori  supersit : nam  ubi  pabulum  est  ido- 
neum, eo  semina  herbarum,  eo  animantium 
ova  protinus  feruntur. 


CAPUT  XVI. 

De  Vomita . 

Vomitus  saepe  aliis  morbis  accedit;  in- 
terdum ipse  per  se  morbus  est.  Porro  vel 
crudus,  vel  coctus  est.  Ubi  id,  quod  sum- 
tum  est,  crudum  et  inconfectum  redditur, 
causam  esse  ciborum  abundantiam  nimiam 
credibile  est,  et  modo  temperantiam  pro 
remedio  requiri.  Ad  vomitum  coctum  saepe 


prodest  victus  consuetudinem  mutare;  vel 
medicamento  leniter  alvum  solvere ; item 

vomere,  et  deinde  bibere  aquam  quae  Men- 
thae sativae  superinfusa  est,  aut  potionem  ex 
Kali  et  succo  Limonis,  cui  licet  adjicere 
guttam  unam,  aut  minus*,  Tincturae  Opii. 
Alios  juvant  Testae  Ostreorum  praeparatae, 
aut  aqua  in  qua  Cinchona  decocta  est  bis 
die  sumta : et  modo  utile  est  balneum, 
modo  Linimentum,  modo  Emplastrum 
Cantharidis,  aut  aliud,  super  ventriculum 
impositum. 

Pervulgatum  est  illud,  Vomitum  infini- 
tum esse  roboris  indicium  ; quod  inde  ortum 
esse  puto,  quia  stomachus  sanus  fortius  exci- 
tatur, et  quicquid  supervacuum  et  inutile 
receperit,  sursum  aut  deorsum  reddit : con- 
tra, qui  debiles  sunt,  ipso  defectu  virium 
retinent  quod  ingestum  est,  et  aegrotant, 
cum  se  expedire  et  liberare  non  valeant. 

* Quo  minimus  modus  Tincturae  Opii,  aliusve 
humoris,  adhibeatur,  instillandae  sunt  guttae  paucae  in 
aquam,  tum  hujus  sumendum  quantum  opus  est. 

CAPUT  XVII. 

De  Alvo . 

Alvus  astricta  cum  non  expetenda  est, 
ita  nec  nimium  pertimescenda.  Nam  li- 
quida imbecillum,  dura  robustum  corpus 
potius  significat.  Tamen  in  his  modus  est 
servandus ; et  si  cui  infimti  per  horas  sex  et 
triginta  venter  non  descenderit,  medica- 
mento moveri  debet. 


CAPUT  XVIII. 

De  Alvo  fusa . 

Alvus  fusa  cum  ab  aliis  causis,  tum 
quoque  a cibis  aut  nimiis,  aut  minus  idoneis, 
ut  mihi  videtur,  saepe  oritur.  Itaque  in  his 
eligendis  cautio  adhibenda  est.  Cumque 
sine  medicamentis  morbus  per  se  saepe  con- 
sistat, plerumque  optimum  est  in  unum 

saltem  diem  conquiescere  priusquam  ad 
medicinam  confugitur.  Autumnus  his  ma- 
lis maxime  opportunus  est.  Interdum  loci 
mutatio  alvum  fusiorem  fecisse  visa  est; 
alias  nimis  fusam  firmasse.  Nonnullis  uti- 
lis est  vomitus;  omnibus  fere  Rhabarbari 
quantum  alvum  moveat,  et  deinde  Cre- 
ta, vel  Teste  Ostreorum  praeparatae,  et  aro- 
mata, et  amara,  et  quae  ventrem  astrin- 
gunt. In  multis  etiam  Rhabarbarum  iterum 
iterumque  interpositis  spatiis  adhibere  ne- 
cessarium est;  siquidem  dejectiones  non 
modo  liquidae  sunt,  et  justo  frequentiores 
simul  vero  mucosae,  aut  cruentae,  aut  alio 
modo  malae  : quod  ubi  est,  altero,  vel  quarto 
quoque  die  alvum  movere  oportebit,  et  in- 
terea dare  quae  eam  comprimere,  et  confir- 
mare, viresque  reficere  valeant.  Cibis  quo- 
que utendum  est  his,  qui  corpus  alere,  et 
ventrem  astringere  consueverunt ; cujus 
generis  sunt  oryza,  aut  farina  tritici  ex 
lacte  cocta;  vel  aqua  in  qua  cornu  cervi, 
aut  ichthyocolla  decocta  est,  cui  deinde  sac-* 

chari  aliquid  et  exiguum  vini  adjicitur. 
Interdum  commota  intestina  utiliter  leniunt 
glutinosa,  ut  Pulvis  Tragacanthae  composi- 
tus, vel  sevum  in  lacte  incoctum  donec 
tabuerit.  Quaedam  etiam  in  alvum  infun- 
duntur, ut  jus  pingue,  vel  Mucilago  Amyli, 
et  cum  his  Tincturae  Opii  guttae  sex.  Dum- 
modo consistant  vires  et  cibi  cupiditas, 
alvus  fusa  periculo  vacat.  Cutis  astricta, 
dum  alvus  argillacea  excernit,  pestifera  est. 


CAPUT  XIX. 

De  A7ii  ~Procidentia. 

Nonnunquam  anus  procidit:  quod  fieri 
consuevit  vel  ex  alvo  fusa,  vel  ex  calculo 
vesicae,  vel  ex  morbo  intestini.  His  itaque 
restitutis,  illud  finietur.  In  aliis  debilitas 
sola  hunc  morbum  videtur  effecisse : tunc 
juvant  quae  vel  corpus  universum,  vel  istas 
partes  roborant,  ut  cortex  Angusturae,  vel 

Cinchona,  et  lavatio  frigida.  Reposito  in- 
testino admovendum  est  fomentum  aquae  in 
cujus  libra  decocta  est  corticis  Quercus 
uncia. 

Minus  facile  descendit  intestinum  quibus 
provisum  fuerit  sedile  adeo  excelsum,  ut  ter- 
ram ne  contingant  pedes  inter  dejiciendum. 


CAPUT  XX. 

JDe  Erysipelate  Puerili. 

Morbus  de  genere  erysipelatis  quosdam 
infantes  primo  mense  corripit,  maxime  qui 
in  aedibus  publicis  nascuntur.  Mitissima 
ejus  species  modo  in  digitis  et  manibus, 
modo  in  pedibus  aut  talis,  interdum  prope 
articulos  fit,  ubi  mox  subsequitur  ulceratio. 
Gravior  species  a pube  solet  incipere,  unde 
per  abdomen  et  femora  serpit.  In  paucis 
collum  principio  invadit.  Ubicunque  est, 
cutis  fit  livida  et  dura ; tumor  haud  magnus 

est,  sed  partes  morbo  occupatae  ad  gangrae- 
nam spectant,  praecipue  scrotum,  et  simul 
tumet  coles.  Saepe  intra  paucos  dies  occi- 
dit. Venter  patefactus  ostendit  intestina 
humore  concreto  contecta,  et  inter  se  glu- 
tinata. 

Idonea  est  Cinchona  quantocyus  per  os 
sumta,  aut  in  alvum  infusa,  cui  licet  adji- 
cere vel  Confectionem  aromaticam,  vel 
guttam  unam  aut  alteram  Tincturae  Opii. 
Porro  ipsa  loca  fovenda  sunt  aqua  in  qua 
Chamaemelum  decoctum  est,  vel  Spiritu 
Camphorato. 


CAPUT  XXI. 

De  Cutis  Duritie* . 

• f * v > 

Gravis  imprimis,  et  cum  superiori  quo- 
dammodo conjunctus,  is  morbus  est,  cui 


* Vicle  Hist.  Soc.  R.  Medicinae,  Parisiis  1784. 

nomen  dedit  apud  quosdam  membranae  cel- 
lularis durities.  Raro  nisi  in  hospitii  pub- 
lici turba  nascitur ; frequentius  etiam  in 
continente,  quam  apud  nos.  Cutis  iit  in- 
tenta et  dura,  et  subjectis  carnibus  quasi 
affixa,  praecipue  in  genis,  artubus,  et  pube. 
Tum  color  saepe  luteus  est,  tanquam  cerae; 
alias  ruber,  aut  lividus.  Frigus  est  praeter 
consuetudinem ; vox  etiam  tenuis  et  flebilis. 
Plures  eodem  tempore  corripi  solent,  maxi- 
me qui  alvum  habuerint  infirmam.  Qui- 
busdam nervi  in  artubus  tenduntur,  aut 
rigescit  maxilla  sic,  ut  nihil  devorare  pos- 
sint. Prima  natali  hora  interdum  invadit; 
et  quos  occupaverit,  paucis  fere  diebus  oc- 
cidit. Inciso  corpore,  omnia  turgida  visa 
sunt,  et  membrana  cellularis  duro  adipe 
referta. 

Usus  nihil  fere  nos  docuit  de  hujus  tam 
acerbi  affectus  curatione.  Tentari  potest 
quid  loci  mutatio,  quid  fricatio  assidua,  quid 
balneum,  quid  alvi  ductio  valeat. 

CAPUT  XXII. 

De  Tetano. 

Tetanus  in  pueris  recens  natis  rarissi- 
mus in  Anglia,  quibusdam  in  regionibus 
haud  insuetus  morbus  est.  Inter  sextum  et 
nonum  diem  repente  incidit,  et  quos  corripit 
interficit. 

Hunc  morbum  Barcelonae  vulgarem  de- 
scripsit Hyacinthus  Andreas ; eundem  in 
Minorca,  Cleghorn;  in  insulis  Americanis, 
aliisque  regionibus  calidis,  Hillary ; in  Sco- 
tiae insula,  quam  Sanctam  Kildam  vocant, 
Macaulay ; in  America  Septentrionali, 
Rush. 

Si  quis  aliquando  medicinae  locus  erit, 
censeo  balneum,  fricationem,  medicamenta 
in  alvum  infusa,  et  exulcerantia  esse  ten- 
tanda. 

CAPUT  XXIII. 

De  Urinae  Difficultate. 

Contra  difficultatem  urinae  prosunt  bal- 
neum, fricatio  ventris,  et  quae  alvum  leniter 
movent ; item  aquae  lactisque  singulorum 
par  mensura  in  alvum  infusa. 


CAPUT  XXIV. 

De  Incontinentia  Urinae . 

Morbus  priori  contrarius  est  incontinen- 
tia urinae;  quae  pueros  puellasque  infirmi- 
ores tenera  aetate  saepe  infestat.  Noctu 

-V-> 

praecipue  molesta  esse  consuevit.  Et  quos- 
dam in  annos  plures  occupat;  saepius,  ubi 
aetas  paulum  processit,  subsistit. 

Interdum  juvat  lavatio  frigida,  interdum 
Emplastrum  Cantharidis  super  lumbos  im- 
positum : saepe  nihil  omnino  medicina  pro- 

ficit.  Utile  est  unguentum  quodvis  lene 
vicinis  partibus  admovere  ne  cuticula  made- 
facta atteratur. 


CAPUT  XXV7. 

De  Hei  ' nia . 

Consuetum  est  infantibus  umbilicum 
prominere.  Interdum  intestinum  vehemen- 
tius prolabitur,  et  fascia  coerceri  debet, 
donec  inter  se  tunicae  glutinentur. 

Ad  eam  herniae  speciem  quae  in  inguine 
fit,  principio  remedia  nulla  admovenda  esse 
censeo.  Quidam  tamen  in  frigidam  de- 
scendere praecipiunt.  Exacto  secundo  an- 
no, nec  ante,  fascia  fortis  conveniet. 

CAPUT  XXVI. 

De  Hydrocele . 

Pueri  a prima  usque  infantia  hydrocele 
sunt  obnoxii.  Verum  sua  sponte  aqua 
plerumque  recedit,  et  raro  redit.  Satis  est 
scrotum  subinde  madefacere  aqua  frigida 
vel  pura,  vel  in  qua  sal  ammoniacus  disso- 
lutus est.  Interdum  tamen  id  incidere  ne- 
cessarium est. 


CAPUT  XXVII. 

De  Hydrocephalo . 

Hydrocephalus  interdum  in  ipso  utero 
gignitur;  quod  ubi  fit,  cerebrum  ssepe  ita 
extenuatur,  ut  membranam  diceres;  simul 
ossa  cranii  nondum  compacta  in  magnitu- 
dinem enormem  distenduntur.  Sic  affecti 
quatuor  annos  raro  superstites  sunt.  Altera 

hujus  morbi  species  a secundo  fere  anno 
ad  decimum  nascitur,  et  minus  facile  co- 
gnoscitur. In  utraque  humor  in  ventriculis 
cerebri  haeret.  Interdum  ab  ictu  profecisse 
visus  est;  saepius  ex  nulla  manifesta  causa 
ortus  est.  Vidi  puerum  decennem  hoc 
morbo  interemptum,  qui  affirmabat  duos 
sibi  fratres  et  duas  sorores  eodem  ante  per- 
iisse.  In  altera  familia  sex  ordine  pueros 
biennes  illi  succubuisse  accepimus  *. 

Illius  speciei,  quae  serius  nascitur,  haec 
signa  sunt ; febricula,  dolores  capitis  repen- 
tini, nausea,  hebetudo,  impatientia  lucis, 
delirium,  dilatatio  pupillarum,  genarum  ru- 
bor, et  modo  veternus,  modo  distentiones 
membrorum,  denique  intra  mensem  mors. 

Adversus  hydrocephalum  nulla  certa 
remedia  inventa  sunt.  Plerique  medici 
hydrargyrum  adhibent  sic,  ut  salivam  mo- 
veat. Hoc  praestat  vel  unguentum,  vel 


* Unclerwood  on  Diseases  of  Infants. 

Calomelanos  grana  duo  singulis  noctibus 
sumpta.  Data  sunt  etiam  quae  vomere 
faciunt,  et  quae  alvum  solvunt.  In  multis 
quoque  exulceratio  prope  caput  servata 
fuit.  Sed  omnia  fere  spem  nostram  frus* 
trantur. 


> 

CAPUT  XXVIII. 

De  Distentione  Membrorum . 

Consueta  sunt  infantibus  distentiones 
membrorum.  Quae  cum  saepe  omni  peri- 
culo vacent,  interdum  tamen  affectibus  gra- 
vissimis accedunt,  nec  nisi  cum  vita  ipsa 
finiuntur.  Eas  non  raro  inferunt  lumbrici, 
dentes,  cruditas,  et  quicquid  nervos  vehe- 
mentius irritat.  Quidam  ipsis  primis  vitae 
horis  convelluntur;  praecipue  qui  praema- 
ture nati  sunt,  aut  in  quibus  igniculus  vitalis 
quamcunque  ob  causam  parum  viget.  Per- 


35 


iculum  subest  ubi  brevia  inter  accessiones 
spatia  sunt. 

Lac  tepefactum,  aut  oleum,  in  alvum 
infundere  oportet,  aut  aliquid  dare  ex  iis 
rebus  quae  eam  leniter  movent.  Conveni- 
unt quoque  balnea,  exulcerantia,  et  frica- 
tiones. Interdum  utilis  est  Mistura  Cam- 
phorata ; vel  Olei  Succini  rectificati,  Oleive 
Animalis,  guttae  binae;  vel  Tincturae  Opii 
Camphoratae  guttae  sex.  Horum  quodlibet 
quarta  quaque  hora  sumendum  est. 


CAPUT  XXIX. 

De  Dentibus. 

' i I . .1 

Primi  dentes  omnes  fere  nascuntur  a 
sexto  ad  vicesimum  mensem.  Simul  signa 
quaedam,  nunc  leviora,  nunc  graviora,  solent 
accedere.  Haec  sunt,  salivae  cursus,  gingi- 
varum tumor  et  inflammatio,  genarum  ru- 
bor, alvus  fusa,  vigilia,  somnus  perturbatus, 

d 2 

digitorum  ad  os  admotio,  clamores  subiti, 
distentiones  membrorum,  et  febris. 

Utilis  est  cibus  tenuis,  et  quam  minime 
calefaciens;  item  medicamenta  quae  alvum 
leniter  moveant.  Ad  haec  quidam  scalpella 
gingivas  incidunt. 


CAPUT  XXX. 

De  Morbis  Oculorum . 

Infantes  non  raro  patiuntur  inflamma- 
tionem oculorum ; quae  plerumque  nullo 
negotio  recedit.  Ubi  diutius  permanet, 
alvum  solvere  oportebit,  tum  admovere 
temporibus  hirudines,  vel  cervicibus  em- 
plastrum Cantharidis.  Saepe  quoque  juvat 
oculo  superimponere  candidi  panis  interi- 
orem partem  ex  lacte  subactam  et  linteo 
inclusam.  Porro  quidam  bis  in  die  instil- 
lant in  oculum  guttam  unam  aut  alteram 
Tincturae  Opii.  Spatio  interposito,  neque 

enim  principio  id  convenit,  venas  laxiores 
utiliter  constringit  aqua  frigida  vel  pura,  vel 
cujus  unciis  quatuor  adjecta  sit  Aquae  Li- 
thargyri Acetati  compositae  semuncia,  aut 
Cerussae  Acetatae  grana  quatuor,  aut  Zinci  vi- 
triolati  tantundem.  Quod  si  palpebrae  inhae- 
rescant, super  margines  earum  unguentum 
quodvis  lene  singulis  noctibus  illini  debet. 

Rarius  vitium  est,  in  quo  paucis  a natu 
diebus  magnus  oritur  palpebrarum  tumor, 
unde  oculus  concluditur,  et  simul  humor 
purulentus  ex  tunica  cornea  subtus  distillat. 
Interdum  ipse  oculus  tabe  consumitur. 
Remedium  est,  oculum  saepius  in  die  collu- 
ere medicamento,  quod  habet  aquae  distil- 
latae  uncias  quatuor.  Aquae  Aluminis  com- 
positae, vel  Aquae  Zinci  Vitriolati  cum  Cam- 
phora,  drachmam. 

Ubi  ex  inflammatione  vehementiore,  vel 
alio  oculi  affectu,  macula  alba  restat ; utilis 
est  aqua,  in  cujus  unciis  quatuor  liquatum 
est  Hydrargyri  muriati  granum  ; hujus 
guttae  binae  ter  quotidie  instillandae  sunt. 


38 


Suffusio,  sive  Cataracta,  in  infantibus 
manu  curari  non  debet. 

Ad  mydriasin,  quam  Guttam  Serenam 
nostri  vocant,  quidam  electrificationem, 
quidam  exulcerationem  in  cervice,  quidam 
Calomelas  adhibent:  ego  nihil  profecisse 
nimium  saepe  expertus  sum. 


CAPUT  XXXI. 

De  Strabonibus . 

Ubi  quis  natus  est  strabo,  id  vitium  per- 
manere solet.  Quod  si  postea  inciderit, 
saepe  potest  tolli.  Unicum  remedium  est, 
oculum  sanum  per  aliquot  dies  compri- 


mere. 


39 


CAPUT  XXXII. 

De  Sanguinis  Cursu  ex  Naribus . 

Sanguis  ex  naribus  puerorum  non  raro 
fertur,  prcecipue  infirmiorum,  et  tempes- 
tate calida.  Plerumque  vel  nullum  reme- 
dium requirit,  vel  satis  est  frigidum  aliquid 
dorso  admovere,  aut  manus  in  frigidam 
immittere.  Si  profluvium  his  vinci  nequit, 
linamentum  in  nares  injiciendum  erit. 
Quod . si  crebrius  revertatur  morbus,  alvum 
sale  subinde  movere  conveniet. 


CAPUT  XXXIII. 

De  Sanguinis  Cursu  ex  Naturalibus . 

Fit  aliquando  ut  primis  vite  diebus  e 
vagina  puellarum  sanguis  distillet,  et  inani 
metu  terreat.  Nam  sine  ope  aliena  sub- 
sistit, nullo  malo  subsequente. 

CAPUT  XXXIV. 

De  Profluvio  albo . 

Profluvium  album  copiosum  interdum 
quinquennes  exercet.  Utilis  est  ablutio 
frequens,  et  quae  leniter  alvum  movent ; 
tum  quoque  in  frigidam  descendere,  et  su- 
mere aquam  in  qua  Cinchona  decocta  est 
et  conveniunt  quaecunque  vim  corpori  ad- 
dant. 


CAPUT  XXXV. 

De  Distillatione . 

Distillatio  pueris  saepe  molesta  est, 
tum  praecipue  lactantibus.  In  his  enim 
spiritus,  si  per  nares  trahi  non  potest,  fere 
intercluditur.  Igitur  purgari  istae  debent, 
deinde  Unguento  Spermatis  ceti,  vel  alio, 
intus  illini : simul,  ubi  multus  humor  distil- 

lat,  alvum  solvere  oportebit,  aut  imponere 
super  dorsum  Emplastrum  Cantharidis. 


CAPUT  XXXVI. 

De  T usse. 

Adversus  tussim  saepe  convenit  venam 
in  brachio  incidere,  maxime  ubi  accesserit 
dolor,  aut  spirandi  difficultas.  Si  per  aetatem 
id  fieri  non  possit,  hirudines  binae,  aut  plures, 
brachio  admovendae  sunt,  vel  vena  in  collo 
ferienda.  Oportet  simul  alvum  solvere, 

atque  Emplastrum  Cantharidis  super  dor- 

% 

sum  imponere,  eo  magis  si  molesta  est  di- 
stillatio  in  pulmones.  Praeter  haec,  tussim 
leniunt  sorbitiones,  et  aqua  cum  qua  semen 
aliquod  oleosum  contritum  est;  item  Vini 
Antimonii  guttae  quinque  adjiciendae  potioni 
ex  Glycyrrhiza ; denique  Syrupi  Papaveris 
albi  guttae  decem  saepius  in  die,  vel  drachma 
hora  somni.  Alvus  quoque  tenera  servanda 

est,  et  omnis  valentior  cibus  removendus. 
Ubi  morbus  diutius  trahit,  locum  mutare 
oportebit,  et  bibere  lac  asininum. 


CAPUT  XXXVII. 

De  Tusse  Convulsiva . 

Tussis  convulsiva,  initio  levis,  brevi  au- 
getur; tum  quoque  vomitur  cibus,  aut  mu- 
cus tenax;  quibus  hic  affectus  principio 
detegitur.  Post  paulo  spiritus  vehementia 
tussis  redditus  cum  sono  multo  attrahitur ; 
quod  proprium  morbi  indicium  est.  Febris 
parum  est.  Accessiones  subito  incidunt, 
subito  finiuntur : ubi  tempora  earum  praeter- 
ierunt, pueri  vix  omnino  aegrotant;  licet 
momento  ante  paene  strangulati  fuissent; 
nam  facies  tumet  livetque,  oculi  humore 
implentur,  stomachus  inflatione  afficitur, 
et  modo  ex  ore  aut  naribus  sanguis  ex- 
tunditur. Morbus  est  taedio  plenus,  sed 

raro  periculosus  praeterquam  infantibus  te- 
neris. 

Omnibus  notum  est  quam  facile  manet 

i 

hujus  tussis  contagium.  In  quibusdam  in- 
cepit dies  circiter  quatuordecim  postquam 
cum  aegris  una  fuerint ; in  aliis  paulo  citius. 
Qui  illa  semel  occupati  fuerint,  per  reli- 
quam vitam  plerumque  securi  sunt. 

Ubi  multa  pituita  stomachus  laborat, 
vomere  cogere  oportet ; quem  ad  finem 
utilia  sunt  radicis  Ipecacuanhae  grana  quin- 
que, vel  drachma  una  aut  altera  medica- 
menti, quod  habet  Aquae  uncias  duas.  Sac- 
chari scrupulos  duos,  Antimonii  Tartarisati 
grana  duo : in  aliis  Rhabarbaro,  aut  Jala- 
pio  alvum  subinde  movere  satis  est.  Cibis 
potionibusque  levibus  utendum  est  ; et 
noctu  saepe  conveniunt  Tincturae  Opii  gut- 
tae binae,  vel  Syrupi  Papaveris  albi  drach- 
ma; quorum  utrilibet  adjici  possunt  Vini 
Antimonii  guttae  quinque.  Quidam  etiam 
saepius  in  die  adhibent  Vinum  Antimonii, 
aut  Succum  Cicutae  spissatum.  Alii  dor- 

sum  pectusque  illinunt  medicamento  in  quo 
est  Oleum  Succini.  Sed  maxime  omnium 
juvat  ex  alio  in  alium  locum  transire.  Ad 
hanc  tussim  raro  necessarium  est  sanguinem 
detrahere : quod  si  spiritus  aegre  trahatur, 
imponi  debet  Emplastrum  Cantharidis. 


CAPUT  XXXVIII. 

De  Synanche  tracheali,  quam  nos  “ Croup” 

vocamus . 

Synanche  trachealis,  sive  “ Group,” 
morbus  est  acutus  et  anceps,  qui  in  pueris 
fere  nascitur  ante  duodecimum  annum.  His 
spirandi  difficultas  est,  spiritusque  interclusus 
sibilum  argutum  elidit,  qui  morbum  detegit : 
simul  arteriarum  pulsus  concitantur,  et  in 
plerisque  tussis  est ; interdum  quoque  muci 
aliquid  extunditur.  Tum  in  quibusdam 
pars  tracheae  suprema  leviter  dolet,  et  tumet 

Saepe  accessiones  vehementes  interpositis 
spatiis  incidunt,  quas  aegri  metuunt  et  hor- 
rent : quidam  etiam,  postquam  tempora 
earum  praeterierunt,  in  horam  unam,  aut 
plures,  animam  agere  videntur.  Dubium 
est,  morbus  contagiosus  sit,  necne ; an 
quoque  eundem  bis  occupet ; an  locis 
maritimis,  aut  tempestate  humida,  frigi- 
dave,  facilius  gignatur.  Ante  nostram  aeta- 
tem vix  observatus  fuerat. 

Incisa  cadavera  ostendunt  tracheam  in- 
flammatione rubentem,  totamque  cum  bron- 
chiis muco  tenace,  tanquam  membrana, 
intus  obductam. 

Sub  initio,  aut  ubi  febris  vehementior 
est,  potest  auxilio  esse  sanguinis  detractio, 
sive  per  scalpellum,  seu  per  hirudines  pec- 
tori admotas:  omnibus  imponi  debet  Em- 
plastrum Cantharidis.  Vomitus  aliquando 
utilis  est,  et  Scilla,  et  Antimonium,  et 
Gummi  Ammoniacum,  aut  Asa  foetida, 
quae  laborantem  spiritum  expediant;  item 
vapores  tepidi  faucibus  excepti  ; neque  ali- 

enae  sunt  guttae  aliquot  vel  Syrupi  Papaveris 
albi,  vel  Tincturae  Opii  Camphoratae.  Ja- 
centi utique  necessarium  est  accessione  in- 
stante protinus  residere,  ne  impetu  morbi 
stranguletur.  Cibus  quam  maxime  tenuis 
ac  lenis  esse  debet. 


CAPUT  XXXIX. 

De  Angina . 

Angina  ex  iis  morbis  est,  quorum  con- 
tagium in  pueros  facillime  manat : non  raro 
etiam  mortifera  est.  Fauces  sub  hac  do- 
lent, tument,  rubent,  et  exulcerantur ; simul 
febris  est  acuta,  deficiuntque  vires,  et  mens 
saepe  turbatur.  Tum  plerisque  pectus  et 
brachia,  aut  corpus  universum  rubore  per- 
funditur. Ex  ore  quoque  et  naribus  quo- 
rundam  acer  humor  distillat.  Quibus  si 
accesserit  spirandi  difficultas,  malum  est. 
Rarissime  eundem  bis  occupat. 

In  hoc  morbo  ab  omni  medicamento, 
quod  vehementius  alvum  moveat,  abstinen- 
dum est.  Utile  est  Emplastrum  Canthari- 
dis, et  quicquid  concidentes  vires  reficiat, 
sicut  Cinchona,  vel  aqua  in  qua  haec  de- 
cocta est,  cui  adjici  potest  aliquid  Confec- 
tionis, vel  Tincturae  Aromaticae.  Gargari- 
zandumque  est  Infuso  Rosae,  aut  his  quae 
mei  habent  et  acetum  et  vinum  austerum. 
Vini  quoque  aliquid  ex  cibo  aut  sorbitione 
saepe  salutare  est. 


CAPUT  XL. 

De  Febre  rubra. 

In  febre  rubra  communia  omnium  fe- 
brium signa  sunt;  praeterea  pectus  et  bra- 
chia, vel  cutis  universa,  praeter  consuetudi- 
nem rubent ; isque  color  vel  continuatus 
est,  vel  in  maculas  quasdam  distinguitur. 
Ex  hoc  affectu  omnes  magnopere  languent, 

aut  saepe  delirant;  simul  plerique  de  do- 
lore faucium  conqueruntur.  Tum  glan- 
dulae sub  auribus,  aut  alibi,  saepe  tument, 
et  interdum  suppurant.  Morbo  finito  tota 
cuticula  renovatur.  Qui  febre  rubra  semel 
occupatus  fuit,  per  reliquam  vitam  securus 
esse  potest. 

Hic  morbus  et  angina,  si  unus  idemque 
non  sint,  eandem  saltem  curationem  postu- 
lant. Itaque  adversus  hunc  quoque  uten- 
dum est  Decocto  Cinchonae,  et  aromatibus, 
et  vino,  et  Emplastris  Cantharidis;  conser- 
vandaeque  vires  omnibus  modis. 

Uterque  morbus  palam  fieri  consuevit 
sexto  fere  die  a quo  contractus  fuerit. 

Gravis  imprimis  quaestio  est,  quam  cito 
liceat  hos  aegros  familiae  suae  reddere  sine 
contagii  metu.  Equidem  die  quinto  a finito 
rubore  quosdam  in  societatem  fratrum,  cute 
prius  eluta,  rediisse  cognovi,  qui  nihil  mali 
secum  attulerunt. 

CAPUT  XLI. 

De  Morbillis. 

Morbillorum  haec  signa  sunt.  Febris, 
tussis  sicca,  lachrymatio  et  imbecillitas  ocu- 
lorum, palpebrarum  tumor,  sternutamenta. 
His  accedunt,  quarto  fere  die,  maculae  par- 
vae rubrae,  primo  in  facie,  postridie  in  bra- 
chiis et  reliquo  corpore : post  alios  quatuor 
dies  in  furfurem  illae  abire  consueverunt ; et 
mox  omnia  mala  recedunt.  In  paucis  eo 
ipso  tempore  increscunt  febris  et  jactatio ; 
et  modo  cita  mors,  modo  lenta  tabes  subse- 
quitur. 

Tussis  et  spirandi  difficultas  sanguinis 
missionem  quolibet  morbi  die  requirunt. 
Tum  victu,  et  medicamentis,  quantum  fieri 
potest,  aestus  febrisque  mitiganda  est.  Ad 
somnum  movendum  saepe  necessaria  est 
Syrupi  Papaveris  albi  drachma,  vel  Tinc- 
turae Opii  guttae  tres  quatuorve.  Denique 
morbo  finito  alvum  solvere  oportet. 

E 

Hic  affectus  modo  decem,  modo  qua- 
tuordecim  dies  delitescit  in  corpore  prius- 
quam se  prodit. 


CAPUT  XLII. 

De  Vario  lis. 

A quo  tempore  invaluit  consuetudo 
inserendi  per  inoculationem  variolas,  in 
puerorum  morbis  jure  fuerunt  numerandae. 
Primum  igitur  dicam  quae  aetas  illis  aptissi- 
ma sit;  deinde  quae  sint  earum  signa  con- 
sueta;  tum  quae  ratio  medendi  conveniat. 
Cum  vero  ultra  sexagies  totidem  morbo 
naturali  pereant,  quot  ab  eo  qui  arte  factus 
est,  patet  hunc  nullo  non  tempore  debere 
excitari,  modo  alterius  periculum  subsit. 
Qui  tamen  rure  degunt,  et  propterea  vari- 
olarum  contagio  minus  obnoxii  sunt,  expec- 
tare  possunt  donec  secundum  saltem  annum 
compleverint : sextus  contra  sine  inocula- 

tione  non  praetereundus  est.  Ad  hoc  tan- 
tummodo opus  est  ut  acus,  vel  scalpellum 
pure  varioloso  imbutum  alterutrius  brachii 
cuticulae  quam  paulum  subjiciatur.  Quarto 
fere  post  die  indurescit  vulnusculum,  et 
celeriter  amplificatur : nono  subsequitur 

febricula,  atque  eodem  vespere  in  nonnullis 
membra  convelluntur.  Proximo  triduo 
omnes  variolae  exeunt ; deinde  triduo  matu- 
rescunt, et,  ubi  plures  sunt,  febris  iterum 
accenditur : brevi  postea  exsiccantur,  et 
decidunt.  Proh  scientiam  humanam,  et 
inanes  nostras  cogitationes ! quae  tandem 
morbo  victae  ad  barbararum  gentium  artifi- 
cium confugiunt.  Ergo  cum  hodie  pueri  a 
variolis  tam  leviter  aegrotant,  medicamentis 
multis  profecto  non  egent,  neque  multa  mu- 
tare praeter  consuetudinem  debent.  Ne- 
mini tamen  nocebit  brevis  abstinentia  car- 
nis, et  leniter  alvum  movere,  praesertim  si 
plenius  corpus  sit,  aut  aliquo  modo  calefac- 
tum. Tum  ventrem  iterum  solvere  opor- 
tebit postquam  a facie  pustulae  exciderint. 

e 2 

Quod  si  variolae  crebriores  sint,  et  ma- 
jorem molestiam  pariant,  juvabit  frequens 
sorbitio,  et  simul  Syrupi  Papaveris  albi 
drachma  dimidia,  vel  Tincturae  Opii  guttae 
binae,  hora  somni,  aut  etiam  interdiu  su- 
mendae. Saepe  quoque  instar  omnium  est 
perustum  febre  corpus  aere  temperato  pau- 
lum refrigerare.  Reliqua  curatio  sicut  ad 
alias  febres  adhibenda  est.  Scilicet  oppres- 
sis viribus,  et  cum  morbo  quasi  luctantibus, 
subducenda  est  alvus,  vel  imponendum 
Emplastrum  Cantharidis:  ubi  ingens  inci- 
derit jactatio,  levabunt  fatigatum  corpus 
fomenta,  aut  tepida  quaedam  in  alvum  in- 
fusa, aut  denique  Opiata : contra  deficienti 
languentique  succurrendum  est  vino,  et  aro- 
matibus, aut  Cinchona. 

CAPUT  XLIII. 

De  Variolis  vaccinis. 

Sub  fine  saeculi  decimi  octavi  novum  va- 
riolarum  genus  publicum  factum  est,  quod 
quoniam  ex  vaccarum  uberibus  principio 
ortum  est,  inde  nomen  accepit.  Hic  mor- 
bus, casu,  - an  consilio  corpori  insitus,  vide- 
tur hominem  tutum  praestare  a variolis  vul- 
garibus ; licet  ab  his  non  incertis  notis  dis- 
cernitur : nam  neque  contagio  contrahitur, 
nec  pustulas  in  reliquo  corpore  excitat,  nec 
febrem  plerumque  affert.  Pustula  fit  uni- 
ca, rotunda,  cui  sexto  fere  ab  insitione  die 
tenuis  humor  subest ; decimo  circulus  rubi- 
cundus ambit;  duodecimo  incipit  ex  his 
fieri  nigra  cicatrix. 


( 

CAPUT  XLIV. 

De  Variolis  pusillis , nos  vocamus  “ Chicken-pox  ” 

Variola  pusillae  cum  febre  non  magna 
incidunt.  Initio  similes  sunt  variolarum 
verarum;  sed  ocyus  augentur,  ocyus  fini- 
untur : tum  magnitudine  variae  sunt,  raris- 
sime frequentes.  Primo  die  rubent;  se- 
cundo apices  habent  aqua  plenas;  tertio 
flavescunt,  aut  saepe  scabendo  ruptae  conci- 
dunt; quarto,  aut  postridie,  crusta  tenui 
conteguntur. 

Variolarum  pusillarum  contagium  mani- 
festum esse  consuevit  octavo  vel  nono  die 
a quo  contractum  fuerit. 

Non  alienum  est  a carne  vinoque  pau- 
cos dies  abstinere,  et  simul  videre  ne  quid 
aegrum  vehementius  calefaciat.  Praeter  haec 
pauca  nihil  fere  necessarium  est. 

CAPUT  XLV. 

De  Febre  'puerili . 

Febris  puerorum  lenis  initio,  incre- 
mento tarda,  exitu  incerta  est.  Ubi  fit, 
morosiores  esse  solent,  et  quidam  subinde 
horrent;  labra  sicca  sunt,  manus  calidae, 
arteriae  concitatae,  spiritus  creber;  tum  no- 
lunt moveri,  aut  loqui ; et  modo  parum  ex- 
cernit alvus,  modo  nimium,  saepe  mucum 
aut  lumbricum  : simul  somnus  perturbatur, 
cibusque  respuitur : nonnulli  delirant,  aut 
stupent ; multi  ad  tempus  obmutescunt. 

Principio  adhibenda  sunt  quae  alvum 
penitus  purgent;  et  toto  morbi  spatio  ea 
tenera  servari  debet,  aut  medicamento 
subinde  moveri.  Deinde  imperari  debent 
quies,  et  sorbitiones.  Postremo,  imbecilli- 
tati jacentis  per  Decoctum  Cinchonae,  et 
alia  ejusdem  generis  remedia  succurrendum 

€St. 

Haec  febris  nunquam  mihi  visa  est  con- 
tagiosa. 


CAPUT  XLVI. 

De  Febre  hectica . 

Febris  hectica  appellatur,  ubi  vires  sen- 
sim pereunt,  torpetque  illa  puerorum  tam 
amabilis  hilaritas,  totumque  corpus  lenta 
tabe  consumitur.  Hoc  fit  plerumque  ab 
aliquo  intus  vitio,  cui,  si  detegi  potest,  ante 
omnia  erit  medendum.  Cum  vero  in  ob- 
scuro saepe  causa  ponitur ; aut  si  non  lateat, 
tamen  remedium  certum  non  admittit,  satis 
erit  eam  materiam,  quae  laedere  videtur, 
movendo  subinde  alvum  subtrahere,  et 
simul  vires  omnibus  modis  nutrire.  Quod 
siqua  pars,  ut  alvus,  aut  stomachus,  prae 
caeteris  laboret,  occurrendum  tempestive 
vehementiori  malo. 

Plerisque  conveniunt  grana  aliquot  Rha- 

barbari  interpositis  tribus  aut  quatuor  die- 
bus sumenda,  et  interea  Decoctum  vel  Ex- 
tractum Cinchonae.  Nonnullis  profuerit  in 
cibis  aliquid  mutare ; aut  ex  gravi  in  salu- 
briorem locum  transire;  tum  quoque,  prout 
vires  ferant,  modice  exercitari. 

Ea  febris,  quae  cum  tumore  ventris,  du- 
ritie, aut  interdum  profluvio  alvi,  et  macie, 
incidit,  saepe  videtur  ex  glandulis  mesen- 
terii inflammatis,  aut  impeditis,  oriri.  Hu- 
jus quoque  curatio  eadem  est  quam  expo- 
sui ; nisi  quod  astricto  corpore  paulo  libera- 
lior usus  esse  debet  medicamentorum  quae 
ventrem  solvant.  Itaque  danda  est  Senna, 
vel  Sal  aliquod,  vel  Rhabarbarum  cum 
Calomelane,  quarto  quoque  die ; et  diebus 
mediis  bibere  oportet  aquae  in  qua  Cincho- 
na  decocta  est  unciam  meridie  et  vespere, 
vel  per  se,  vel  adjectis  Natri  praeparati  gra- 
nis octo. 

CAPUT  XLVII. 

De  Febre  intermittente. 

Pueri  non  secus  ac  adulti  in  febrem 
intermittentem  interdum  incidunt,  et  iisdem 
remediis  sanantur.  Igitur  accessione  in- 
stante Ipecacuanhae  grana  quinque  dare 
oportebit,  et  vomere  cogere,  deinde  Cin- 
chonam  adhibere.  Cum  tamen  pueri  tan- 
tum hujus  medicamenti  non  facile  assumant, 
quantum  ad  morbum  depellendum  necessa- 
rium est,  quaedam  invenienda  sunt,  quae 
illud  faciant  tolerabilius.  Hoc  maxime 
omnium  lac  praestat.  Ex  hujus  uncia  dari 

potest  vel  corticis  in  pulverem  triti  scrupu- 

% 

lus,  vel  Extracti  Cinchonae  tantundem  cum 
pari  portione  Sacchari.  Alii  pro  lacte  utun- 
tur Lacte  Amygdalae;  aut  adjecto  Syrupo 
faciunt  Electuarium.  Denique  si  ex  his 
nullum  devorari  potest,  tunc  ab  inferioribus 
partibus  infundendae  sunt  ter  quaterve  in 
die  Decocti  Cinchonae  unciae  tres,  quibus 

adjicere  licet  paulum  vel  corticis  contriti, 
vel  Extracti,  et  insuper  Tincturae  Opii  gut- 
tas tres,  vel  quantum  opus  est  ut  alvus  me- 
dicamentum retineat. 


CAPUT  XLVIII. 

De  Morbo  Venereo. 

Mulieres  lue  venerea  implicite  mortuos 
foetus  saepe  edunt : quod  a morbi  ipsius  vi 
fiat,  an  a remedio  ejus,  dubitari  potest. 
Ex  illis  qui  vivi  nascuntur  a parentibus 
syphiliticis,  quidam  integra  sanitate  frumi- 
tur; in  aliis  ulcuscula  os  intus  infestant,  et 
simul  corporis  cuticula  perit.  Nutrices 
etiam  suas  tabe  ulcerosa  inquinant,  vene- 
ream  dixeris,  necne,  incertum  est.  Nescio 
an  pueri  sanis  parentibus  orti  ab  eodem 
vitio  prorsus  securi  sint.  Optimum  reme- 
dium esse  videtur  in  mare  descendere. 
Quod  si  quis  puer  morbo  venereo  vero  tene- 

atur,  sine  mora  utendum  est  Unguento  Hy- 
drargyri. 


CAPUT  XLIX. 

De  Pustulis . 

Pluua  genera  pustularum  in  pueros  in- 
cidunt. Saepe  nascuntur  maculae  rubrae, 
sparsae,  quae  faciem,  aut  pectus,  aut  corpus 
universum  inaequaliter  occupant : interdum 
supra  cutem  vicinam  aliquantum  eminent, 
aut  etiam  humore  implentur. 

In  alio  genere  squamae  sunt,  quaedam 
humidiores,  quaedam  sicciores.  Hae  fron- 
tem praecipue  invadunt.  Quamvis  inter- 
dum diutius  perseverent,  tamen  periculi 
nihil  subest,  et  cicatrix  nulla  relinquitur. 

Interdum  pustulae  rubrae  in  pectore  et 
facie,  aut  corpore  universo  nascuntur,  et 
triduum  quatriduumve  manent,  quae  febrem 
rubram,  aut  morbillos  specie  referunt. 

Cum  tamen  febris  fere  nulla  accedit,  ad  hos 
affectus  nullo  modo  illas  pertinere  censeo : 
quae  mihi  confirmata  sententia  est,  quia 
pueros  his  occupatos  vidi,  quos  antea  cura- 
veram febre  rubra  laborantes. 

Alia  genera  sunt,  quae  singula  describere 
supervacuum  esset.  Omnia  alvum  requi- 
runt teneram ; et,  si  nausea  est,  dare  opor- 
tet aliquid  Cretae,  Magnesiaeve  albae,  et 
deinde  Rhabarbarum.  Verum  ubi  valetudo 
adversa  non  est,  remediis  abstinere  utilius 
esse  existimo.  Sic  laborantibus  frigus  fere 
inimicum  est.  Cibus  lenis  et  facilis  esse 
debet. 

Adversus  cutis  vitia  obstinatiora  admo- 
vendum est  extrinsecus  Decoctum  Helle^ 
bori  albi,  vel  Unguentum  Calcis  Hydrargyri 
albae,  vel  unguentum  quod  habet  Unguenti 
Hydrargyri  nitrati  Unguenti  Adipis  suillae 
singulorum  par  pondus.  Intus  quoque 
danda  subinde  vel  Senna,  vel  Aqua  salsa, 
aliudve  medicamentum  quod  alvum  solvat ; 
tum  inter  haec  Cinchona  corpus  firmandum. 


CAPUT  L. 


De  Aurium  Exulceratione. 

Consuetus  puerorum  morbus  est  humor 
et  exulceratio  post  aures.  Huic  medica- 
menta reprimentia  non  conveniunt.  Ple- 
rumque satis  est  ea  loca  aqua  tepida  bis 
terve  in  die  eluere,  deinde  admovere  linte- 
olum cui  ceratum  quodvis  lene  illitum  sit. 

Quod  si  morbus  ad  cervices  pervenerit 
cum  dolore,  et  altius  carnibus  insederit,  utile 
erit  Unguentum  Calcis  Hydrargyri  albae. 
Interdum  oportet  adhibere  extrinsecus  fo- 
menta, intus  medicamentum  quod  alvum 
subinde  moveat,  et  interea  Extractum  Cin- 
chonae.  Interdum  Emplastrum  Canthari- 
dis in  aliam  partem  humorem  avertendo 

CAPUT  LI. 

De  his,  quibus  Cuticula  atteritur . 

In  infantibus,  maxime  pinguioribus,  et 
gestate,  cuticula  saepe  atteritur,  qua  duplica- 
tur, et  urina,  aut  sudore,  aut  alia  causa 
madet.  Loca  ista  aqua  tepida  saepius  in 
die  elui  debent,  deinde  pulvere  aliquo 
molli  ex  amylo,  vel  ex  argilla  usta,  semini- 
busve  lycopodii  conspergi.  Utile  est  etiam 
unguentum  quodlibet  lene  illinere. 


CAPUT  LII. 

De  Pernionibus . 

Perniones  hieme  nascuntur,  et  digitos 
in  manibus  pedibusve,  aut  calcem  occupant. 
In  his  rubor  cum  inflammatione  mediocri 
est;  interdum  quoque  exulceratio.  Dolor 
autem  modicus,  prurigo  major  est.  Haec 

cum  omnino  ex  frigore  oriantur,  ab  eo  ante 
omnia  defendi  debent.  Multi  eas  partes 
perfricant  Spiritu  Camphorato,  vel  Lini- 
mento Saponis : alii,  rectius  puto,  quaedam 
imponunt  linteo  vel  corio  tenui  illita,  ut 
Ceratum  Lapidis  Calaminaris,  Ceratum 
Saponis,  aut  Emplastrum  Lithargyri : at- 
que his  uti  licet  etiam  postquam  ulcera  facta 
sunt.  Interdum  cataplasmata  injicere  ne- 
cessarium est.  Ulcera  sint,  necne,  Electri- 
citas  dicitur  profuisse. 


CAPUT  LUI. 

De  Porrigine . 

Porrigo,  sive  tinea,  capitis  morbus  est, 
in  quo  inter  pilos  quaedam  quasi  squamulae 
surgunt  cum  pruritu  et  capillorum  defluxu. 
Idque  evenit  modo  sine  ulcere,  modo  exul- 
cerato loco.  Interdum  quoque  latius  ser- 
pit, donec  caput  universum  scabie  foeda 

contexerit.  Affectus  est  contagiosus,  et 
facillime  manat  inter  pueros,  qui  pectini- 
bus, aut  pulvinaribus,  aut  capitis  integu- 
mentis iisdem  utuntur. 

Prosunt  Unguentum  Hydrargyri  nitrati, 
Unguentum  Calcis  Hydrargyri  albae,  item 
aqua  in  qua  Hydrargyrus  muriatus  dissolu- 
tus est,  vel  in  qua  Helleborus  albus,  aut 
Nicotiana  decocta  est,  et  fere  quicquid  acre 
est.  Haec  porriginem  incipientem  inter- 
dum cito  extinguunt.  Saepius  in  menses 
duos,  aut  amplius,  permanet : in  quo  casu 
caput  radendum  est,  et  colluendum  aqua 
in  qua  Sapo,  vel  Sal  alkalinus  liquatus  est, 
deinde  aliquo  ex  iis  quae  supra  proposita 
sunt  inungendum,  aut  Unguento  Picis:  haec 
admovenda  sunt,  donec  omnes  morbi  reli- 
quiae excussae  fuerint,  et  frequens  pilus  sub- 
nascatur. Parum  auxilii  est  in  medica- 
mentis intus  datis. 

f \ 

CAPUT  LIV. 

De  Struma . 

Struma  est,  ubi  glandulae  lymphaticae 
tument,  aut  interdum  inflammantur,  et 
suppurant:  quod  cum  aliis  in  locis,  tum 
praecipue  in  cervice  fit.  In  pueris  quoque 
glandulae  mesentericae  eidem  vitio  sunt  op- 
portunae, ex  quo  tumet  venter,  caeterum 
corpus  macrescit. 

Struma  manifesta  esse  consuevit  inter 
secundum  et  duodecimum  annum  ; inter- 
dum serius.  Tum  illos  praecipue  invadit, 
qui  parentibus  strumosis  nati  sunt,  et  quibus 
corpus  infirmum,  color  albus,  nares  atque 
labra  tumida,  palpebraeque  inflammationi- 
bus crebris  obnoxiae. 

Alia,  et  gravior  hujus  morbi  species  fit 
in  digitis  atque  artubus,  quos  tumefacit,  et 
exulcerat,  aut  etiam  prorsus  exedit. 

Contra  strumam  prodest  in  loca  mariti- 
ma transire,  tum  in  mare  descendere,  modo 

seger  non  febricitet.  Simul  quibusdam  sa- 
lutare visum  est  aquae  marinae  bibere  quan- 
tum alvum  moveat  tertio  vel  quarto  quoque 
die  diutius.  Omnibus  fere  utilis  est  Cin- 
chona,  vel  medicamenta  quae  habent  Cin- 
chonam  et  Natron. 

Potioni  aptissima  est  aqua  Malvernensis, 
vel  distillata.  Cibus  ex  tenui  omnino  ma- 
terie esse  debet,  qui  corpus  reficiat,  et  mor- 
bum non  exasperet. 


CAPUT  LV. 

De  Spina  ventosa . 

Ad  strumam  quoque  pertinet  ille  mor- 
bus, qui  spina  ventosa  appellatur  ; in  quo 
genu  diu  tumet  doletque,  et  tandem  ossa 
ipsa  corrumpuntur.  His  accedunt  febris 
hectica  et  tabes. 

Recentis  morbi  remedia  eadem  fere 
quae  strumae  sunt : praeterea  convenit  ulcera 

f 2 

prope  articulum  excitare,  et  servare  diutius. 
Saepe  tamen  crus  abscindere  necessarium 

est. 


CAPUT  LVI. 

De  Cox<z  Morbo . 

Alius  ejusdem  generis  morbus  in  coxa 
nascitur,  ubi  exoritur  suppuratio,  quae  totum 
articulum  paulatim  tabefacit.  Genu  in  his 
dolet  magis  quam  coxa;  simul  crus  ejus 
lateris  plerumque  longius  fit;  extenuatur 
autem  femur,  et  corpori  sustinendo  non  est. 
Interea  febre  lenta,  ac  macie  aeger  consumi- 
tur. Sunt  qui  triennium  languent  prius- 
quam moriantur.  Pauci  admodum  resur- 
gunt, atque  hi  semper  claudicant.  Inter- 
dum effluxum  puris  mors  praeverrit : saepius 
ulcus  fit  apertum,  quod  aegrum  antea  ruen- 
tem praecipitat. 

Sic  affectis  opitulatur  Cinchona,  et  simul 

ulcera  bina,  aut  plura,  circa  articulum  fac- 
ta. Vires  omnibus  modis  conservandae 
sunt;  et  si  quid  contra  strumam  aliquando 
profuerit,  spes  foret  etiam  ad  hunc  affec- 
tum id  optimum  remedium  esse  praestitu- 
rum. 


CAPUT  LVII. 

De  Spinee  curvatura . 

Aliud  vitium  superioribus  cognatum, 
licet  qualibet  aetate  potest  incidere,  maxime 
tamen  in  pueris  oritur.  In  hoc  primae 
partes  vertebrarum  exulceratione  et  dolore 
occupantur,  quibus  accedunt  distentiones  et 
imbecillitas  artuum  inferiorum;  tum  exesis 
ossibus  spina  curvatur,  et  vertebra  una  aut 
plures  prominent. 

Unicum  remedium  est  ulcera  alta  utrin- 
que  excitare,  et  diu  servare.  Nemini  vero 
nocebit  aliquid  Cinchonae  simul  assumere. 

Ad  haec,  quidam  collo  aegrum  suspendunt, 
ut  corpus  rectius  fiat,  deformitasque  minu- 
atur. 


CAPUT  LVIII. 

De  Rachitide . 

Saeculo  decimo  septimo  Rachitis  per- 
vulgata fuisse  videtur,  cum  in  aliis  Europae 
partibus,  tum  praecipue  in  Anglia*.  Quae 
utcunque  sint,  nostris  saltem  temporibus  is 
morbus  multo  rarior  factus  est.  Pueros 
fere  a primo  ad  tertium  annum  occupat. 
Cutis  his  laxatur,  articuli  et  venter  tument, 
ossa  incurvantur,  dentes  exeduntur,  et  debi- 
litas universa  sequitur. 

Contra  haec  exercendum,  alendumque 
corpus  est ; et  fricatione,  et  rusticatione,  et 
lavatione  frigida,  et  Cinchona  utendum. 


* Glisson  de  Rachitide. 

CAPUT  LIX. 

De  Spina  bifida. 

Spinam  bifidam  ostendit  tumor  mollis 
ex  aliqua  parte  spinae,  maxime  circa  lum- 
bos, ortus.  Scilicet  processus  spinalis  unius, 
aut  plurium  vertebrarum,  vel  omnino  deest, 
vel  finditur;  et  membrana,  quae  continet 
medullam,  humore  intus  collecto  prominet. 
Postquam  ea  rupta  est,  sequitur  inflamma- 
tio medullee  in  spina,  et  cita  mors.  Qui 
hoc  vitio  laborant,  quindecim  menses  raro 
superstites  sunt. 

Leni  et  assidua  compressione  facta  hu- 
moremne  resorberi  posse  credibile  est  ? An 
licet  per  vulnusculum  obliquum  humorem 
educere  * ? 


* In  Actis  Societatis  Regiae  Medicorum  Parisiis 
(anno  1784,  p.  66.)  traditur  historia  juvenis  octavum  et 
vicesimum  annum  agentis,  quem  nascentem  occupave- 
rat hujusmodi  tumor  in  lumbis.  Duodecimo  anno,  cum 
magnae  jam  molis  esset,  chirurgus  eum  perforavit,  et 

CAPUT  LX. 

De  Labro  leporino . 

Nonnunquam  labra  finduntur,  et  manu 
curanda  sunt.  Tempus  vero  ad  id  eligen- 
dum est  vel  tam  recens  a natu  ut  nullus 
paene  cibus  requiratur,  vel  tam  longinquum 
ut  manu  puer  commode  nutriri  possit.  Ita- 
que aut  primo  natali  die,  aut,  quod  tutius 
esse  crediderim,  non  nisi  post  quatuor  men- 
ses incidi  debent.  In  quibusdam  palatum 
simul  afficitur,  unde  vox  imperfecta  fit,  et 
potiones  saepe  in  nares  transeunt. 

omnem  humorem  eduxit : neque  mors  inde,  sed  ingens 
debilitas  secuta  est ; et  tumor  brevi  succrevit.  Tandem 
vicesimo  anno,  cum  ad  magnitudinem  capitis  pervenis- 
set, in  illum  forte  cubuit,  unde  inflammatio  et  gan- 
graena supervenerunt,  et  in  summo  vitae  periculo  aeger 

* 

versabatur : tamen  praeter  omnium  spem,  eo  ipso  tem- 
pore humor  resorptus  est,  et  firma  cicatrix  in  collapsa 
cute  facta.  Ille  vero,  debilis  licet,  superfuit. 

